Diari Oficial de la Generalitat Valenciana


Sumari del DOGV 6660, del 28-11-2011 (2011/12265)

RESOLUCIÓ de 24 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del protocol entre el Ministeri de Foment, la Generalitat, l'Administrador d'Infraestructures Ferroviàries (ADIF), RENFE-Operadora i l'Ens Públic Gestor de la Xarxa de Transport i Ports de la Generalitat(GTP) per al desplegament d'actuacións del corredor ferroviari denominat Tren de la Costa València-Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6660

Data del DOGV
:   28-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/12171


Data del document
:   24-11-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del protocol entre el Ministeri de Foment, la Generalitat, l'Administrador d'Infraestructures Ferroviàries (ADIF), RENFE-Operadora i l'Ens Públic Gestor de la Xarxa de Transport i Ports de la Generalitat(GTP) per al desplegament d'actuacións del corredor ferroviari denominat Tren de la Costa València-Alacant. [2011/12954]  
  
  
El Ministeri de Foment, la Generalitat, l'Administrador d'Infraestructures Ferroviàries (ADIF), Renfe-Operadora i l'Ens Públic Gestor de la Xarxa de Transport i Ports de la Generalitat (GTP) han subscrit, després de la tramitació prèvia reglamentària, l'11 d'octubre de 2011, el protocol per al desplegament d'actuacións del corredor ferroviari denominat Tren de la Costa València-Alacant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 1079/2011, i que figura com a annex d'esta resolució.  
  
València, 24 de novembre de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Protocol entre el Ministeri de Foment, la Generalitat Valenciana, l'Administrador d'Infraestructures Ferroviàries (ADIF), RENFE-Operadora i l'ens públic gestor de la Xarxa de Transport i Ports de la Generalitat (GTP) per al desplegament d'actuacions del corredor ferroviari denominat Tren de la Costa València-Alacant.  
  
València, 11 d'octubre de 2011  
  
Reunits  
José Blanco López, ministre de Foment, que actua en funció del que establix la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Isabel Bonig Trigueros, consellera d'Infraestructures, Territori i Medi Ambient de la Generalitat Valenciana, i presidenta de l'Ens Gestor de la Xarxa de Transport i Ports de la Generalitat (GTP) actuant en nom i representació d'ambdós, facultada per l'acord adoptat pel Consell en la reunió del dia 06 de maig de 2011 segons l'article 17.f) de la Llei 5/1983, del Consell, i el Decret 199/2004, d'1 d'octubre, pel qual s'aprova l'Estatuto del Ente Gestor de la Red de Transporte y Puertos de la Generalitat.  
Antonio González Marín, president del Consell d'Administració de l'entitat pública empresarial Administrador d'Infraestructures Ferroviàries (ADIF), que actua, així mateix, en funció del que establix la disposició addicional tretze de la Llei 30/1992, i d'acord amb el que establix el Reial Decret 2395/2004, de 30 de desembre, pel qual s'aprova l'estatut d'esta entitat pública.  
Teófilo Serrano Beltrán, president del Consell d'Administració de l'entitat pública empresarial RENFE-Operadora, que actua, així mateix, en funció del que establix la disposició addicional tretze de la Llei 30/1992, i d'acord amb el que establix el Reial Decret 2396/2004, de 30 de desembre, pel qual s'aprova l'estatut d'esta entitat pública.  
  
Totes les part es reconeixen prèviament i recíprocament capacitat legal per a subscriure el present document.   
  
Exposen  
  
Primer. Que el Ministeri de Foment en el marc del Pla Estratègic d'Infraestructures i Transport (PEIT) ha apostat decididament per la revitalització i millora del sistema de transports d'Espanya i, en particular, el del transport ferroviari, i destaca entre els seus objectius la busca de la cooperació activa de la resta de les administracions per a millorar la coordinació entre actuacions i poder aconseguir així els objectius establits en este pla.   
  
Segon. Que la Generalitat Valenciana, d'acord amb el que establix el seu Estatut d'Autonomia, té atribuïdes les competències relatives a les obres públiques d'interés per a la Comunitat Valenciana la realització de les quals no afecte una altra comunitat autònoma, i sempre que no tinga la qualificació legal d'interés general de l'Estat; així com sobre els transports per mitjà de ferrocarril que discórreguen íntegrament pel seu territori, amb independència de la titularitat de la infraestructura. En l'exercici d'estes competències, el Pla d'Infraestructures Estratègiques 2010-2020 preveu un impuls decisiu a la mobilitat dels ciutadans per mitjà d'un patró equilibrat en el qual exercirà un paper essencial el transport ferroviari i en particular el Tren de la Costa.   
  
Tercer. Que és objectiu comú del Ministeri de Foment i de la Generalitat Valenciana la potenciació del transport públic ferroviari dins d'un marc integrat que assegure la intermodalitat entre les distintes xarxes i amb la resta dels modes de transport. Este objectiu comú s'ha concretat a través dels seus respectius plans d'actuació, que inclouen, en els dos casos, la necessitat de modernitzar i de potenciar línies com la que és objecte del present protocol.  
  
Quart. Que tant el Ministeri de Foment com l'Administrador d'Infraestructures Ferroviàries (ADIF) i RENFE-Operadora tenen com a objectiu principal, seguint la política general de transports del Govern, potenciar el mode de transport ferroviari, amb promoció del desenvolupament de la mobilitat sostenible i segura.   
  
Cinqué. Que l'Ens Gestor de la Xarxa de Transport i de Ports de la Generalitat (d'ara en avant GTP) és una empresa pública de la Conselleria d'Infraestructura i Transport de la Generalitat Valenciana que té com a objecte la construcció d'infraestructures de transport terrestre i de ports que li siguen expressament atribuïdes per esta Conselleria en matèria d'infraestructures de transports i ports, així com la gestió, la conservació i el manteniment d'estes i d'aquelles altres ja existents respecte de les quals li siguen encomanades estes funcions.   
  
  
Sisé. Que el Ministeri de Foment, la Generalitat Valenciana, ADIF RENFE-Operadora i GTP coincidixen a considerar convenient la creació d'una societat per a la futura ampliació i millora dels servicis ferroviaris a la Comunitat Valenciana, en concret en el corredor denominat: Tren de la Costa València-Alacant, la qual cosa faria possible una millora en la mobilitat dels seus ciutadans.   
En virtut d'això, les parts acorden en el marc de les competències que tenen atribuïdes establir les següents:  
  
Estipulacions  
  
Primera. Objecte del protocol  
El present protocol, de naturalesa administrativa, establix el marc general, les pautes i la metodologia que han de regular les relacions entre el Ministeri de Foment, la Generalitat Valenciana i les entitats públiques ADIF, RENFE-Operadora i GTP per a la realització dels estudis tècnics i econòmics necessaris per al desenvolupament del corredor ferroviari denominat Tren de la Costa València-Alacant.   
  
Segona. Definició de l'actuació  
A l'efecte d'este protocol s'entén per Tren de la Costa València-Alacant la connexió ferroviària dels municipis litorals de l'àmbit territorial mencionat, València-Gandia-Dénia-Benidorm-Alacant.  
El traçat entre València-Cullera-Gandia forma part de la xarxa ferroviària d'interés general de l'Estat i es troba en funcionament en via doble entre València i Cullera i en via única entre Cullera i Gandia.   
  
La futura infraestructura ferroviària entre Gandia i Alacant serà objecte de desplegament en els termes que establix este protocol.  
  
Tercera. Estudis  
A fi d'assolir els objectius arreplegats en l'estipulació primera es realitzaran estudis de demanda, rendibilitat, de previsió de trànsits i l'estudi informatiu abans de la redacció prèvia de projectes.  
Per a la seua realització es tindran en consideració els estudis previs realitzats per la Generalitat Valenciana.  
Les parts tenen intenció que les actuacions comencen en el termini de quatre mesos comptadors des de la subscripció del present protocol.  
  
  
Quarta. Finançament d'estudis  
És intenció de les parts que el finançament dels estudis siga equilibrat.   
En este sentit s'acorda que els estudis de demanda, rendibilitat, i la previsió de trànsits els licitarà i la finançarà la Generalitat Valenciana i que els estudis informatius seran licitats i finançats pel Ministeri de Foment dins de la seua programació.  
Tots els estudis seran codirigits pel Ministeri de Foment, a través de la Direcció General d'Infraestructures Ferroviàries, i per la Generalitat Valenciana a través de la Direcció General de Transports i Logística.  
  
  
Cinquena. Constitució de la societat mixta  
Una vegada que les parts consideren que els treballs enumerats en les clàusules anteriors hagen tingut un grau suficient de desenvolupament, a fi de desenvolupar el Tren de la Costa, podran convindre la creació d'una societat mercantil mixta de les previstes en l'article 6, 5 de la Llei de Règim Jurídic de les Administracions Públiques i del Procediment Administratiu Comú.  
L'objecte i les activitats de la societat seran la realització de tots els treballs relatius a la difusió, la projecció, el finançament, la direcció, l'execució de les obres, així com, si és el cas, la seua administració, l'explotació i la planificació dels servicis. Tot això sense perjuí del que establix l'article 6.4 de la Llei 39/2003, de 17 de novembre, del Sector Ferroviari.  
No obstant això, entre les funcions d'administració i explotació del nou corredor, que assumix la societat mixta que s'ha de constituir, no s'integraran les inherents a la gestió dels sistemes de control, circulació i seguretat, que es duran a terme per l'Administrador d'Infraestructures Ferroviàries (ADIF).  
Els estatuts de la societat determinaran els fins, les particularitats del règim orgànic, funcional i financer d'esta.  
  
Sisena. Comissió Mixta de Seguiment  
Per a vetlar pel fidel i puntual compliment de les obligacions assumides per les parts, així com la correcta execució del protocol, es crea una Comissió Mixta de Seguiment formada:   
- Per part del Ministeri de Foment, el director General d'Infraestructures Ferroviàries.  
- Per part de la Generalitat Valenciana, el director general de Transports i Logística.  
- Per part d'ADIF, el representant serà el director general d'Operacions i Enginyeria.  
- Per part de RENFE-Operadora, el representant serà el director general de Viatgers.  
- Per part de GTP, el director general.  
Esta comissió assumirà les funcions següents:  
a) Dur a terme el seguiment de les actuacions incloses en el present protocol.  
b) Informar sobre el contingut dels estudis i els projectes que desenvolupen les actuacions del protocol.  
c) Promoure la coordinació necessària per a la realització d'estudis, amb desenvolupament de totes les accions que s'estimen necessàries i oportunes per a la consecució dels objectius del protocol.   
d) Vetlar pel compliment dels terminis que es fixen.   
e) Resoldre els problemes que se susciten en la interpretació d'este protocol.   
Els membres de la Comissió, o persones en qui deleguen, es reuniran almenys una vegada a l'any, i s'adoptaran els acords que procedisquen per unanimitat dels membres.   
La comissió es reunirà periòdicament quan ho requerisquen els assumptes que s'han de tractar o que ho sol·licite alguna de les parts. La Presidència de la comissió s'exercirà de forma alternativa pel Ministeri de Foment i la Generalitat Valenciana.   
A esta comissió es podran incorporar, per acord de les parts, tècnics la presència dels quals es considere convenient per al compliment de les funcions que té encomanades.  
La comissió de Seguiment podrà delegar en una subcomissió tècnica designada a l'efecte, l'estudi dels aspectes tècnics pertinents dels estudis i els projectes, i es reservarà, en qualsevol cas, la decisió final sobre estos.   
  
Setena. Naturalesa jurídica del protocol i convenis de desplegament   
En virtut de la naturalesa jurídica del present document (un protocol general dels previstos en l'article 6.4 de la Llei 30/1992), les pautes, els criteris i les intencions plasmats en este protocol s'hauran de concretar en un convenis de desplegament o en més d'un per a adquirir la naturalesa d'acords vinculants per a les parts, i això excepte pel que fa a la constitució de la Comissió Mixta de Seguiment, que adquirix plena eficàcia amb la firma d'este protocol.   
Estos convenis de desplegament se subscriuran, després de la tramitació necessària, si és el cas, entre les entitats que intervenen, a mesura que avancen els estudis tècnics i econòmics. A la vista dels estudis tècnics i econòmics, el contingut dels convenis comprendrà les obligacions que financerament hagen d'assumir les respectives administracions i organismes públics que intervenen i les seues contraprestacions.  
  
  
Huitena. Període de vigència  
La vigència del present protocol s'estendrà al període comprés entre la data de la firma i la conclusió de les actuacions descrites o la firma del conveni o els convenis de desplegament a què s'al·ludix en l'estipulació anterior.   
  
Novena. Resolució del protocol  
Seran causa de resolució d'este protocol el mutu acord de les parts o la denúncia d'este, que haurà de comunicar-se, en este cas, a l'altra part amb una antelació mínima de sis mesos al dia en què tinga efecte la resolució.   
La Comissió Mixta de Seguiment serà l'encarregada de resoldre les qüestions que pogueren plantejar-se per a acabar les actuacions en curs en el moment de l'extinció del present protocol.  
  
Deu. Jurisdicció competent  
Les discrepàncies que sorgisquen en la interpretació i el desenvolupament del present protocol seran dirimides en el si de la Comissió Mixta de Seguiment. Si no hi ha acord de la Comissió Mixta de Seguiment, la competència per a resoldre els litigis correspondrà a la jurisdicció contenciosa administrativa.  
  
I, com a prova de conformitat, es firma el present document, per quadruplicat exemplar, al lloc i en la data de l'encapçalament.   
  
El ministre de Foment  
José Blanco López  
  
La consellera d'Infraestructures, Territori i Medi Ambient de la Generalitat Valenciana, i presidenta de l'Ens Gestor de la Xarxa de Transport i Ports de la Generalitat (GTP)  
Isabel Bonig Trigueros  
  
El president d'ADIF  
Antonio González Marín   
  
El president de RENFE-Operadora  
Teófilo Serrano Beltrán